D พ้นมลทิน! ศาลฯยกฟ้องคดีละเมิดความลับทางการค้า
D พ้นมลทิน! ศาลฯ ยกฟ้องคดีละเมิดความลับทางการค้า แต่ฝ่ายโจทก์ยังมีสิทธิในการอุทธรณ์คำพิพากษาตามขั้นตอนของกฎหมาย
25 เม.ย. 2560

บริษัท เดนทัล คอร์ปอเรชั่น จำกัด (มหาชน) หรือ D ระบุว่า บริษัทมีข้อพิพาททางกฎหมายที่อาจมีผลกระทบต่อสินทรัพย์ จำนวน 1 กรณี เนื่องจากบริษัทถูกบุคคลธรรมดาสัญชาติมาเลเซียรายหนึ่งเป็นโจทก์ฟ้องร้องต่อศาลทรัพย์สินทางปัญญาและการค้าระหว่างประเทศกลาง
เพื่อให้บริษัทร่วมกับบุคคลธรรมดารายหนึ่งชดใช้ค่าเสียหายในฐานความผิดเกี่ยวข้องกับการละเมิดความลับทางการค้าของบุคคลผู้ฟ้องร้องดังกล่าว จำนวน 20 ล้านบาท เมื่อเทียบกับส่วนของผู้ถือหุ้นในงบการเงิน ณ วันที่ 31 ธันวาคม 2559 จำนวน 106.33 ล้านบาท หรือเท่ากับ ร้อยละ 18.81 จึงถือว่าผลของคดีความดังกล่าวอาจะมีผลกระทบด้านลบต่อทรัพย์สินของบริษัทที่มีจำนวนสูงกว่าร้อยละ 5 ของส่วนผู้ถือหุ้น
อนึ่ง วันนี้ (25 เม.ย.60) ศาลทรัพย์สินทางปัญญาและการค้าระหว่างประเทศกลางได้มีคำพิพากษาคดีความดังกล่าวข้างต้นแล้ว โดยศาลได้มีคำพิพากษายกฟ้อง
โดยผลจากคำพิพากษาดังกล่าว ทำให้บริษัทไม่มีภาระต้องรับผิดชอบตามข้อพิพาททางกฎหมายในคดีของชั้นต้นอีกต่อไป
แต่อย่างไรก็ตาม ฝ่ายโจทก์ยังคงมีสิทธิในการอุทธรณ์คำพิพากษาตามขั้นตอนของกฎหมาย โดยหากมีความคืบหน้าใดๆ ที่เกี่ยวกับคดีความดังกล่าว บริษัทจะแจ้งให้ทราบต่อไป